溪泉命客
作者：徐鹿卿
朝代：宋

paragraphs: 湛泉泉水鏡樣明，清溪溪水玉似清。
是中風物俱可人，一塵不到世累輕。
詩家者流修水裔，筆頭春工不擇地。
川君水靈聖得知，爭遣酒兵互招致。
泉聲似喜嘉客到，㶁㶁琴鳴徐弄操。
兩榕傴僂巧逢迎，萬竹敲鏗當呵導。
清溪忽走間使來，言傳號渙驅風雷。
鼻祖校文遊覽舊，對壘者誰人姓柳。
百年遺事儻可徵，今夕尋盟一盃酒。
客聞斯言但唯唯，熊掌固奇魚亦美。
賞心樂事古難并，到此如何决行止。
憑欄會意夢非夢，止者靜兮流者動。
嗟嗟此水真吾師，去流皆可隨所之。
揮手謝泉歸路晚，風雨瀟瀟溪上館。
明朝收拾入新詩，兩處溪泉皆意滿。